《湘西行》
宋代·赵汝燧

吾尝诵麓山盘纡句，又尝诵深林玲珑诗。前有工部后吏部，拈出千古湘西奇。

扶藜游目逐萧爽，扪萝陟磴忘崄巇。杉桧摇空蛟虬舞，岭壑翳雾猿猱悲。

晨昏两钟递名刹，日月一坛老仙祠。摩干徘徊怜晋柏，剥苔俯仰认唐碑。

碧虚心照眼已阔，更上万仞层台危。楚涛左渺连七泽，蛮烟右涌迷九嶷。

学宫岧峣压胜槩，百泉曲折流方池。英才涵濡教育乐，风雩慨想莫春时。

登临殊未遍幽境，残阳木末坠红影。松阴夹道倒接䍦，不遣前诃杀风景。

小留一片潇湘亭，双鹭飞来妆秋屏。橘垂嫩颗匝洲青，芷纷柔叶飘岸馨。

冥搜枯肠浪著语，对人欲举不敢举。拍栏但吟工部吏部两大篇，水光山色俱欣然。

作者简介：（1172—1246）名或作汝燧。宋宗室，居袁州，字明翁，号野谷。宁宗嘉泰二年进士。主东阳县簿，迁湖南刑司狱干官，改知临川县。监镇江府榷货务，年课羡三十万。迁知郴州。历湖南宪漕，以刑部郎官召对，再差知温州。博记工文，尤长于诗，为江湖派诗人。有《野谷诗稿》。